Na N1 televiziji gostovao je Nikica Gabrić, poznati oftalmolog i mason. U emisiji je govorio o masonima i glavnom državnom odvjetniku Draženu Jeleniću.

"Ni u jednom trenutku ja nisam utjecao na istragu niti kršio bilo kakav zakon. Moramo se ipak malo vratiti tko je ovrdje žrtva, a tko su ovdje kriminalci. Kriminalci mene reketare, i što ja napravim? Ja skupim građansku hrabrost, prijavim Državnom odvjetništvu i pristanem biti pouzdanik, suradnik", rekao je Gabrić.

Na pitanje na koji je način surađivao, Gabrić je rekao da o tome ne može govoriti.

"Ja sam pouzdanik i suradnik, to što bi našla policija i DORH bi bilo zero bez mene. Traži se moja aktivna uloga u tome koji su mogući počinitelji djela. Nemam problem da se prikaže i da ljudima kažem da sam slobodni zidar, mason, da mi je čast biti u društvu svih ljudi koji su veliki masoni u Hrvatskoj", rekao je Gabrić.

"Dam iskaz i paralelno provodim svoju istragu u svojoj organizaciji kako je do toga došlo. Išlo je da nas prizna velika francuska loža da postanemo ravnopravni član i to kod određenih članova koji su nas napustili ili se ne slažu izaziva određenu nesigurnost i oni počinju dilati dokumente i djelovati iz najnižih strasti. Mi sad imamo neki mali rat u kojemu neće pobijediti tamna strana", rekao je Gabrić koji je u emisiji pokazao poruke koje je izmjenjivao s Draženom Jelenićem.

(NAPOMENA: Bez odobrenja uredništva zabranjeno je preuzimanje screenshotova)

Izvor: Nikica Gabrić screenshot

Izvor: Nikica Gabrić screenshot

Izvor: Nikica Gabrić screenshot

Izvor: Nikica Gabrić screenshot

Izvor: Nikica Gabrić screenshot

Izvor: Nikica Gabrić screenshot

Podsjetimo, priznanje glavnog državnog odvjetnika Dražena Jelenića da je član masonske lože izazvalo je niz reakcija u javnosti. Naša reporterka Vanja Kranic jutros je razgovarala s njim.

Upitan je li javnom objavom da je mason naštetio ugledu institucije kojoj je na čelu, Jelenić je rekao da nije.

"Ja mislim da nisam, jer sam svoj posao radio prije, za vrijeme toga i dan danas zakonito i isključivo po zakonu", rekao je Jelenić, dodavši da nije bilo nikakvog pogodovanja nikome zbog činjenice da je član masonske lože.

No, njegovu ostavku očekuje ministar pravosuđa Dražen Bošnjaković.

"Ono što mogu reći, neprihvatljivo je članstvo u udruzi građana, bez obzira što je ona registrirana po hrvatskim zakonima, njeno je djelovanje i članstvo prekriveno velom tajne i predstavlja potencijalni rizik za djelovanje i glavnog državnog odvjetnika i drugih ljudi koji su članovi takvih organizacija", rekao je Bošnjaković.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.